## Odluka Ustavnog suda Republike Hrvatske broj: U-IIIA-853/2010 od 25. listopada 2012.

### NN 128/2012 (21.11.2012.), Odluka Ustavnog suda Republike Hrvatske broj: U-IIIA-853/2010 od 25. listopada 2012.

USTAVNI SUD REPUBLIKE HRVATSKE

2746

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Snježana Bagić, predsjednica Vijeća, te suci Mato Arlović, Davor Krapac, Ivan Matija, Duška Šarin i Miroslav Šeparović, članovi Vijeća, odlučujući o ustavnoj tužbi koju je podnio P. D.d.o.o. iz Z., kojeg zastupa I. G., odvjetnik u Z., na sjednici održanoj 25. listopada 2012. jednoglasno je donio

ODLUKU

I. Ustavna tužba se usvaja.

II. Općinski sud u Zadru dužan je donijeti odluku u predmetu koji se vodi pred tim sudom pod poslovnim brojem: P-1784/10 (ranije P-978/06 i P-494/00) u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe, P. D. d.o.o. iz Z., P. N., određuje se primjerena naknada zbog povrede ustavnog prava iz članka 29. stavka 1. Ustava Republike Hrvatske (»Narodne novine« broj 56/90., 135/97., 113/00., 28/01. i 76/10.) u iznosu od 20.900,00 kn.

IV. Naknada iz točke III. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu pravosuđa Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

1. Podnositelj je 1. srpnja 2009. Visokom trgovačkom sudu Republike Hrvatske (u daljnjem tekstu: Visoki trgovački sud) podnio zahtjev za zaštitu prava na suđenje u razumnom roku zbog dugotrajnosti postupka koji se u parničnom predmetu broj: P-1784/10 (ranije P-978/06 i P-494/00) vodio pred Općinskim sudom u Zadru i u predmetu broj: P-87/09 na Trgovačkim sudom u Zadru.

Visoki trgovački sud je 26. studenoga 2009. donio rješenje broj: Pzp-99/09-4 kojim se oglasio nenadležnim za postupanje u tom predmetu, te ustupio predmet Ustavnom sudu na daljnji postupak, pozivom na članak 27. Zakona o sudovima (»Narodne novine« broj 150/05., 16/07., 113/08. i 153/09.; u daljnjem tekstu: ZS) budući da je utvrdio kako je spis u povodu rješavanja sukoba nadležnosti dostavljen Vrhovnom sudu Republike Hrvatske (u daljnjem tekstu: Vrhovni sud).

Zahtjev podnositelja za zaštitu prava na suđenje u razumnom roku smatra se ustavnom tužbom, podnesenom na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon).

I. ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63. Ustavnog zakona, na temelju navoda ustavne tužbe i uvida u spis Općinskog suda u Zadru broj: P-1784/10 (ranije P-978/06 i P-494/00), utvrdio sljedeće pravno relevantne činjenice za odlučivanje o povredi ustavnog prava podnositelja zajamčenog člankom 29. stavkom 1. Ustava.

Parnični postupak pokrenut je pred Općinskim sudom u Zadru 29. ožujka 2000. tužbom tužitelja N. L., protiv R. H. i dr., radi utvrđenja ništavosti ugovora i isplate.

Ročište je održano 3. srpnja 2000.

Općinski sud u Zadru je rješenjem broj: P-494/00 od 25. srpnja 2001. odredio privremenu mjeru.

Podnositelj je 17. listopada 2001. podnio tužbu glavnog miješanja.

Županijski sud u Zadru je rješenjem broj: Gž-1181/01 od 8. svibnja 2002. potvrdio prvostupanjsko rješenje kojim je određena privremena mjera.

Ročišta su održana 19. prosinca 2002., 13. veljače 2003., 19. ožujka 2003., 24. ožujka 2003., 5. svibnja 2003. i 21. svibnja 2003.

Na ročištima održanim 19. rujna 2003. i 21. studenoga 2003. saslušani su svjedoci.

Nakon toga, ročišta su održana 22. siječnja 2004., 4. ožujka 2004., 28. svibnja 2004., 3. rujna 2004. i 21. listopada 2004. kada je glavna rasprava zaključena.

Na ročištu održanom 22. listopada 2004. Općinski sud u Zadru objavio je presudu broj: P-949/00 kojom je odbio tužbeni zahtjev tužitelja te usvojio tužbu podnositelja.

Na prijedlog tužitelja 31. siječnja 2005. Općinski sud u Zadru donio je dopunsku presudu kojom je odbio tužbeni zahtjev.

Zatim je na prijedlog tužitelja 12. travnja 2005. Općinski sud u Zadru ponovno donio dopunsku presudu kojom je usvojio tužbeni zahtjev tužitelja u tom dijelu.

Županijski sud u Zadru je rješenjima broj: Gž-1041/05 od 22. veljače 2006. i broj: Gž-1042/05 od 22. veljače 2006. ukinuo presude Općinskog suda u Zadru od 22. listopada 2004. i 12. travnja 2005. te predmet vratio prvostupanjskom sudu radi održavanja nove glavne rasprave pred drugim sucem pojedincem.

Županijski sud u Zadru je presudom i rješenjem broj: Gž-1245/06 od 8. srpnja 2008. djelomično potvrdio, a djelomično ukinuo dopunsku presudu Općinskog suda u Zadru od 31. siječnja 2005.

Općinski sud u Zadru je rješenjem broj: P-978/06 od 2. veljače 2009. utvrdio prekid postupka zbog otvaranja stečajnog postupka nad drugotuženikom te se oglasio stvarno nenadležnim i predmet ustupio Trgovačkom sudu u Zadru..

Općinski sud u Zadru je rješenjem broj: P-978/06 od 27. svibnja 2009. odbacio kao nedopuštenu reviziju tužitelja izjavljenu protiv drugostupanjske presude od 8. srpnja 2008.

Županijski sud u Zadru je rješenjem broj: Gž-1535/09 od 14. srpnja 2009. potvrdio prvostupanjsko rješenje kojim je odbačena revizija tužitelja kao neosnovana.

Trgovački sud u Zadru donio je 29. travnja 2010. rješenje broj: 2P-87/09 kojim se oglasio stvarno nenadležnim te predmet ustupio Općinskom sudu u Zadru.

Dopisom broj: P-1784/10 od 17. lipnja 2011., Općinski sud u Zadru je dostavio spis Vrhovnom sudu radi rješavanja negativnog sukoba nadležnosti.

Vrhovni sud je rješenjem broj: Gr1-294/11-2 od 1. kolovoza 2011. odredio da je za postupanje u predmetu stvarno nadležan Općinski sud u Zadru.

Rješenjem od 11. travnja 2012. izuzeta je od suđenja sutkinja u predmetu te je spis dodijeljen drugom sucu.

Ročište je održano 11. svibnja 2012.

Rješenjem od 18. svibnja 2012. spis je ponovno raspoređen na drugog suca.

Postupak je i dalje u tijeku pred Općinskim sudom u Zadru.

II. PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u članku 29. stavku 1. Ustava Republike Hrvatske (»Narodne novine« broj 56/90., 135/97., 113/00., 28/01. i 76/10.).

Ustavna tužba je osnovana.

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak pokrenut je pred Općinskim sudom u Zadru 29. ožujka 2000.

Podnositelj je kao umješač tužbom glavnog miješanja stupio u parnicu 17. listopada 2001.

Do dana donošenja odluke Ustavnog suda postupak nije okončan, pa Ustavni sud utvrđuje da je do dana donošenja odluke Ustavnog suda, u odnosu na podnositelja kao umješača, postupak trajao jedanaest (11) godina i osam (8) dana.

4.2. POSTUPANJE NADLEŽNOG SUDA

Postupak se gotovo cijelo vrijeme u dva navrata vodio pred Općinskim sudom u Zadru. Taj sud se oglasio nenadležnim za postupanje u predmetu te je imao duža razdoblja neaktivnosti. Stoga je ocjena Ustavnog suda da postupak nije vođen učinkovito i sukladno načelu ekonomičnosti postupka.

4.3. PONAŠANJE PODNOSITELJA USTAVNE TUŽBE

(UMJEŠAČA U PARNIČNOM POSTUPKU)

Ustavni sud ocjenjuje da podnositelj nije pridonio duljini trajanja postupka.

4.4. SLOŽENOST SUDSKOG PREDMETA

Ustavni sud ocjenjuje da se ne radi o osobito složenom predmetu.

III. OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju vodio u trajanju od oko jedanaest godina. Imajući u vidu ukupno trajanje postupka te neučinkovito postupanje prvostupanjskog suda, Ustavni sud ocjenjuje da je povrijeđeno pravo podnositelja da neovisni i nepristrani sud u razumnom roku odluči o njegovim pravima i obvezama, koje je zajamčeno člankom 29. stavkom 1. Ustava.

Stoga je na temelju članka 63. stavka 2. Ustavnog zakona donesena odluka kao u točkama I. i II. izreke ove odluke.

6. Sukladno članku 63. stavku 3. Ustavnog zakona, odlučeno je kao u točkama III. i IV. izreke ove odluke.

Visinu naknade, zbog povrede ustavnog prava na donošenje odluke u razumnom roku, Ustavni sud utvrđuje uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

7. Predsjednik Općinskog suda u Zadru dužan je dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njene otpreme, a najkasnije osam (8) dana od isteka roka određenog u točki II. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

8. Odluka o objavi (točka V. izreke) temelji se na članku 29. Ustavnog zakona.

Broj: U-IIIA-853/2010

Zagreb, 25. listopada 2012.

USTAVNI SUD REPUBLIKE HRVATSKE

Predsjednica Vijeća

Snježana Bagić, v. r.

Odluka, NN 128/2012-2746